LidanRubinov/Halacha-QA huggingface dataset:
שאלה: השמעת קול בשבת: רציתי לשאול את כבוד הרב מס שאלות: 1. האם מותר בשבת להשמיע קול ע"י הכאה על שולחן תוך כדי שירה? 2. האם מותר לשרוק בשבת? 3. האם מותר למחוא כף בשבת שלא בשינוי? או שאוסרים מגזירה שמא יתקן כלי שיר כמו שמצוין במשנ"ב
תשובה: נושא זה של איסור 'סיפוק וטיפוח' המובא במשנה בביצה, אכן נפסק בשו"ע או"ח ס' שלט' לאיסור, וכן במש"ב. אמנם הרמ"א הביא שתי דעות, דעה ראשונה היא דדבר אסור ורק אין למחות במקילין דמוטב יהיו שוגגין ואל יהיו מזידין, והביא גם את דעת התוס' שבטלה הגזירה לדידן שאיננו בקיאין בכלי שיר. מכל מקום יש להתיר זאת בזמנינו גם על פי השו"ע. סברא זאת כותב בעל 'ערוך השולחן' בס' שלט' ונימוקו הוא שאופן ההכאה על גבי השולחן וסיפוק וטיפוח בידיים וברגליים בזמנינו שונה לחלוטין מהאופן בזמן בתלמוד, שם זה היה מותאם ביתר דקדוק למנגינה ובלווי כלי שיר והיה שייך למגזר שמא יתקן כלי שיר, וכיום ליכא למגזר אף לדעת השו"ע. כי לא על אופן כזה גזרו ח, דהיינו לא היה זה כלל בכלל הגזירה. ולכן מותר להשמיע קול ע"י הכאה על השולחן וכן למחוא כף בשבת. לגבי שריקה - בפה אין בעיה, ע"י כלי, משרוקית, אסור בשבת.
שאלה: היתר מכירה: רציתי לשאול לגבי היתר מכירה האם יש בעייה של הערמה או שניתן גם כיום להשתמש בזה לכתחילה? והאם יש חילוק בדבר בין אברכים שרצוי שיקפידו יותר לבין אנשים שייודעים מהו היתר מכירה ולא יותר?
תשובה: במקום הצורך ההיתר נחוץ לא פחות מהתר עיסקא ומכירת חמץ. חקלאי שיכול להסתדר בלי מכירה עדיף שיעשה זאת.לצרכן אין כ"כ נפ"מ. אלא שעליו להעדיף תוצרת אוצר בי"ד של חקלאים שומרי שמיטה, ע"מ לחזקם. ככל שהאדם בן תורה יותר עליו להעדיף תוצרת זו.
שאלה: היתר מכירה - לכתחילה?: האם כיום ניתן להשתמש בהיתר מכירה לכתחילה? לגבי הרב הראשי שרצה להתיר היתר מכירה וחזר בו בגלל לחץ מהרבנים החרדים, הכיצד ניתנת להשתנות פסיקה של רב ראשי בגלל לחצים?
תשובה: גם היום לצערנו יש הכרח להשתמש בהיתר המכירה בחלק מענפי החקלאות. מאידך ב"ה יש אפשרות להימנע מהיתר המכירה (בעיקר בפירות) בתנאי שהציבור יעדיף תוצרת של אוצר בי"ד. כמו"כ בחלק מהירקות יש פתרון של מצע מנותק בתנאי שהציבור יעדיף תוצרת ישראלית זו על תוצרת אחרת, הרבנות הראשית החליטה גם הפעם להשתמש בהיתר המכירה בשעת הצורך והראשון לציון הרב בקשי דורון שיט"א אכן ביצע זאת באופן אישי. כל היתר - רכילויות ולשון הרע.
שאלה: מוכנות לקראת נישואין: רציתי לשאול את הרב, כיצד אוכל לדעת אם אני אכן מוכנה לקראת נישואין, וכיצד אוכל לבחון את עצמי ולקבוע האם הנני בשלה לכך?
תשובה: תתייעצי על כך עם רבנית שמכירה אותך היטב. ככלל בחורה רגילה בת עשרים מוכנה לנישואין, ויש לה יכולת לקבל אחריות על שמירת הקשר עם בן הזוג וטיפוחו, וכן אחריות על ניהול הבית וגידול ילדים. אלא אם כן יש בעיות מיוחדות, ולשם כך ראוי להתייעץ עם רבנית או אשה אחרת שמכירה אותך היטב וגישתה לנישואין חיובית. בהצלחה.
שאלה: דואג לאבא שלי: אני בחור ישיבה תיכונית בכיתה יא, ויש לי בעיה חמורה ביותר: אבי שיחי מגדיר עצמו כאדם דתי, אולם ההתנהגות שלו לא תואמת הגדרה זו כלל. הוא מקפיד להיות חזן ביו"כ אך לא מפריע לו לצפות בתוכניות טלויזיה הפרוצות ביותר. הוא מתפלל 3 תפילות בד"כ - אך כמעט ולא טורח להגיע בזמן למניין. וכד אני מאוד אוהב את אבי שמתקרב כבר לשנתו ה50 ואינני מסוגל לצפות בו מתקרב ליום המיתה שלו במצב רוחני כה ירוד. אנא, כבוד הרב, תן לי עצה מה לעשות.
תשובה: את אביך לא תחנך בגיל זה וגם אינך מחויב בכך. תדאג לחנך את עצמך להיות טוב יותר מאביך. יש לכך גם השפעה עקיפה על אביך.
שאלה: חתימה בתפילת הדרך: למרות שבגמרא וכן בב"י ובשולחן ערוך, תפילת הדרך מסתיימת בחתימה עם שם ה, ורי הספרדים רואים או בלא שם ה, או עם הערה רק אם נסע 72 דקות. למה?
תשובה: נחלקו הפוסקים אם דרך של פרסה היא זמן או מקום. אין זו מחלוקת ספרדים ואשכנזים דווקא. לדעת הט"ז כשיש סכנה יש לברך גם על דרך קצרה יותר. בשם החזו"א מוסרים שרכב ממונע בימינו הוא בחזקת סכנה. יש אפוא מקום לברך על כל נסיעה, גם הפחותה מ-72 דקות.
שאלה: האם היהדות מאמינה באסטרולוגיה?: האם היהדות מאמינה באסטרולוגיה, ואם כן האם ניתן לדעת על מזלות מסויימים שהם בטוח לא מתאימים אחד לשני?
תשובה: לפי השקפתה של תורת ישראל אל לו לאדם לחקור על העתידות בדרכים לא קונוונציונליות, כך כותב הרמב"ן בספר המצוות 'תמים תהיה עם ה' אלוקיך', שאין לחקור אחר העתיד ואחר הנעלם רק על פי נביא או אורים ותומים גם אם מדובר בדברים נכונים, אלא לנהוג על פי הדרכתה של תורה. וכן לגבי אסטרולוגיה, גם אם נניח שיש בזה דברים אמיתיים, מכל מקום אל לנו לקבוע מהלכים ולפעול על פי זה. או להתחשב בזה, כאילו, חלילה, לא ניתן לשנות דברים אלו, אלא נדע שע"י תפילה, תשובה ומעשים טובים אדם מישראל יכול לשנות הכל, וזהו כוחו של האדם מישראל לשנות את טבע המציאות, וכדברי הגמ' בסוף מסכת שבת 'שאין מזל לישראל'. תשובת הרב יעקב אריאל
שאלה: ביקור כהן בבית-שערים: האם מותר לכהן לבקר באתר בית שערים? לא ברור לי האם לא נשארו במקום עצמות אדם (אם נשארו הן כנראה סגורות בסרקופגים או גלוסקמאות בתוך מערות). אם אין במקום עצמות אדם האם מקום שהיה בית קברות מותר לכניסת כהנים?
תשובה: גם אם פונו כל העצמות (דבר שאינו ברור) הגולל והדופק מטמאים לפחות מדרבנן לכן אל לכהן להיכנס לאתר בית שערים. להמשך הדיון בנושא.
שאלה: משחקי קלפים: באולפנה של בנותי, רוב מוחלט של הבנות משחקים משחקי קלפים בהפסקות ובזמן הפנוי.(קלפים אמיתיים - לא רביעיות וכדומה) אנו ביקשנו מהן להימנע מזאת, ונימקנו זאת בכך שלדעתינו הדבר גורם לבזבוז זמן ויש לזה קונוטציה שלילית וזיקה להימורים. הבנות מכבדות את רצוננו, אך הדבר מגביל אותן מבחינת השתלבות חברתית. 1. האם השיקולים שציינו נגד משחקי הקלפים אכן נכונים? האם קיימים שיקולים נוספים? 2. אם כן, האם יש מקום לפנות למחנכים בבקשה לפעול להגביל את התופעה?
תשובה: איני חושב שיש להילחם במשחקי קלפים אם אינם בדרך של הימורים, אבל צריך להציע חלופה חיובית לבילוי בשעות הפנאי וההפסקה. יש מקום לעמוד בקשר עם המחנכים ע"מ לבחון את דרכי השיפור של הבנות באופן כללי ולא דווקא להתמקד בתופעה כזאת או אחרת אשר הן רק תופעה וסמפטום למצב כללי ירוד שדורש שיפור.
שאלה: אסטרולוגיה בהלכה: האם מותר להאמין למה שנאמר באסטרולוגיה לגבי העתיד שלי?
תשובה: לדעת הרמב"ם יש בכך איסור מהתורה! גם לדעת המאמינים באסטרולוגיה אין בה ידיעה וודאית,כי ניתן לבטלה. מומלץ אפוא לא להתיחס אליה כלל. תשובת הרב דב ליאור
שאלה: טיול בחו"ל: מהי הסיבה הרעיונית לאיסור יציאה מהארץ לשם טיול בחו"ל עם מטרה ברורה לחזור?
תשובה: חכמים גזרו טומאה על ארץ העמים. אוירה טמא, עפרה טמא ולא ראוי להיטמא. הערך של קיום מצווה בארץ ישראל גדול הוא לאין ערוך מערך של קיום מצווה בחו"ל ועל כן אי אפשר להפסיק קדושת המצוות אפילו באופן זמני הדר בחו"ל כאילו עובד עבודה זרה וכמי שאין לו אלוה, ואיך יסכים אדם להיות כעובד עבודה זרה אפילו באופן זמני? למרות כל זאת לפעמים יש הכרח לצאת מצד הבריאות הגופנית או הנפשית (או סיבה אחרת) וההכרח לא יגונה. כשהאדם מבין זאת אזי גם אין בזה איסור.
שאלה: הנאה מעבודת גוי: בשבת נוצרה תקלה חשמלית במטבח בית הכנסת אצלינו בישוב ואחד התושבים הזעיק את הפועל הגוי שעובד אצלו בקבלנות בנין ורמז לו שיש בעיה חשמלית במטבח של בית הכנסת ואכן הגוי תיקן את הבעיה. כתוצאה מכך הפלטה שבה לעבוד והתחממה. השאלה שנשאלה האם מותר לחמם אוכל שבושל כל צורכו ויבש לצורך קידוש כללי של כל הציבור בפלטה שהתחממה שוב. אשמח לדעת את המקור לפסק ההלכה בראשונים ובאחרונים.
תשובה: אמירה לגוי במלאכה דאורייתא אסורה (רעו ב) רמיזה עקיפה שאינה רומזת ישירות למלאכה אומנם מותרת (שז כב) אולם אסור ליהנות מהמלאכה (משנ"ב שם עו) השאלה מתיחסת לאוכל יבש מבושל כל צרכו. בדיעבד יש מתירין אוכל זה שחומם ע"י גוי באיסור.(רנג ה בהגה עי"ש במג"א ובט"ז ומשנ"ב שם צו) הייתי ממליץ לאכול אותו פושר ולא חם כדי לא ליהנות הנאה יתרה מהחום האסור.
שאלה: האם להעלות בחורה לטרמפ? : נהג שנוסע ברכב ביום, וראה בחורה שרוצה לעלות לטרמפ. האם מותר להעלות אותה?
תשובה: יש להושיבה במושב האחורי.
שאלה: עבירות תנועה עם טרמפים : א. האם מותר לטרמפיסט לבקש מהנהג לרדת במקום שאסור לעצור שם מבחינה חוקית? אם כן, מה האיסור? ב. האם כל עבירה על החוק היא עבירה הלכתית? או שתלוי אם החוק הוא הגיוני וכד?
תשובה: א) אסור, מפני שאתה מכשילו לעבור על החוק, ואולי אף יגרם לו נזק ויקנס על כך. ב) כל עבירה על החוק אסורה, מפני שתקנת הקהל מחייבת, ואם יש בה חשש סכנה יש בה איסור תורה. רק חוק שמנוגד לתורה אין לו תוקף. וכן חוק שנקבע בטעות ולכן אין אוכפים אותו למעשה - אינו מחייב.
שאלה: נטילת ידיים לשיטת הרמב"ם: בתשובה לגבי נטילת ידיים ליד המטה, הרב כתב שבדברי חכמים הלכה כמיקל וניתן להחשיב את הבית כולו כד אמות. בנוגע לאכילת בשר ודגים, הרב כתב שבגלל שהרמב"ם לא פסק לאסור, למיקל יש על מי לסמוך. האם גם בנוגע לנטילת ידיים שלוש פעמים בבוקר משום רוח רעה שהרמב"ם לא פסק שחייבים, נאמר שלמיקל יש על מי לסמוך ושלא יצטרך כלל ליטול ידיו שלוש פעמים?
תשובה: צריך ליטול ידיים שלוש פעמים, משום שהדבר נאמר בתלמוד מסכת שבת, ואין להשוותו להליכת יותר מד' אמות שאין לו מקור בתלמוד. וכן לגבי בשר ודגים, האיסור הוא משום סכנה, ולכן כאשר הרמב"ם סובר שאין בכך סכנה, אפשר לסמוך עליו, מה שאין כן לגבי נטילת ידיים שהטעם הוא אחר. לתשובת הרב יעקב אריאל.
שאלה: רפואה אלטרנטיבית: מה יחס היהדות לרפואה אלטרנטיבית?
תשובה: כל דבר רציונלי שהוכח מדעית הוא כשר מבחינת היהדות.
שאלה: "שהשמחה במעונו" בחתונה מעורבת: יש פוסקים רבים שאוסרים לומר "שהשמחה במעונו" בחתונה בה יושבים אנשים ונשים יחדיו. במציאות יש רבים הנישאים בחתונה שכזאת. מה ניתן לעשות כדי לומר בכל זאת "שהשמחה במעונו" גם בחתונה מעורבת?
תשובה: רק כאשר רוקדים במעורב, בנים ובנות ביחד, כתבו מקצת האחרונים שאין לומר "שהשמחה במעונו". ואולי בין הרבנים שבדורינו יש שהחמירו יותר, ואולי עשו זאת כדי לחזק את מנהג קהילתם, אבל כאמור באחרונים לא כתוב כך.
שאלה: סגולה ובחירה : הכוזרי מדבר במאמר א על עניין הגרעין והקליפה עד לבחירת עי"ש דרך יעקב אבינו ו 12 בניו, מה עומד בדיוק מאחרי זה ואיך זה קשור לפרשות בראשית ונח?
תשובה: רשימת האישים בעשרים הדורות המנויים בפרשיות אלו אינה מקרית. אישים אלו מייצגים את השושלת הנמשכת מאדם שת אנוש עד נוח וממנו דרך שם ועבר לאברהם. אישם אלו נשאו את הבשורה הרוחנית והמוסרית בעולם. הם היו הלב והסגולה של המין האנושי ומהם יצא אח"כ עם ישראל.
שאלה: חילונים ויין: א. האם יש להחמיר במגע של מחלל שבת ביין לעניין יין נסך (מדובר על יין שלא מצויין עליו שעבר תהליך של פיסטור, ואין דינו כדין יין מבושל)? ב. על הצד שיש להחמיר בדבר: מה הדין כאשר היין הוא יין הקדוש בקדושת שביעית ויש בעיה לשפוך את היין?
תשובה: הרשב"א פסק שדין מחלל שבת לענין מגע ביין כדין גוי. יש מקילים בתינוק שנשבה, ורוב מחללי השבת בימינו הם כתינוקות שנשבו. אולם זה רק בדיעבד. לכתחילה עדיף שמחלל שבת לא יגע ביין. ביין שביעית יש מקום לסמוך על הפוסקים הנ"ל ולהימנע מלשפוך את היין.
שאלה: ילדים של כהן וגרושה: האם ילדים של כהן וגרושה הם פסולי חיתון?
תשובה: הילדים הם חללים. כלומר הבת אסורה לכהן.
שאלה: יעלה ויבא בר"ח שחל במוצ"ש: כבוד הרב שבוע טוב! בסעודה שלישית שנמשכת עד זמן צאת השבת וזה גם ערב ראש חודש כמו שבת פרשת בראשית, בברכת המזון צריך לאמר יעלה ויבוא כי זה כבר ראש חודש או הולכים אחר זמן האכילה ואומרים רק רצה והחליצנו?
תשובה: בסידור "עולת ראיה" למרן הרב נאמר שאם חל ר"ח במוצש"ק והאדם ממשיך לאכול גם בלילה יאמר בברכת המזון גם רצה וגם יעלה ויבוא, וכך אנו נוהגים. אמנם בהלכה יש בזה דעות, אבל אנו נוהגים כדעת מרן הרב קוק זצ"ל.
שאלה: כשרות מזון מלכות: למדתי במסגרת קורס לכשרות הבית, שמזון מלכות, שהוא בעצם דבש אסור לאכילה בשל היותו תוצר הדבורה המלכה עצמה, ולפי הכלל: "כל היוצא מן הטמא - טמא.". לאחרונה נתקלתי באריזה של מזון מלכות המכיל מזון מלכות דבש אורגני של "משק לין" עם כשרות של הרב י. בניזרי ממועצה איזורית גזר. האם בכל זאת ישנו מזון מלכות כשר, או שזה אינו מזון מלכות אמיתי אלא פשוט דבש???
תשובה: אכן בשונה מהדבש המיוצר בכיס מיוחד בגוף הדבורה - מזון המלכות, מופרש מבלוטות הלסת והדונג של הדבורה. מזון-מלכות הנמכר בחנויות איננו מזון מלכות טהור כי אם מעורב בתוך דבש. משום כך יש פוסקים שמתירים אותו בשימוש, במיוחד כשקונים את החומר לצורך חולה או לשם חיזוק גופו של בריא. מהסיבות הבאות: א. יתכן שבאופן עקרוני הוא מותר כמו הדבש היוצא מן הדבורה. ב. כיון שמזון מלכות הוא מר ואינו ראוי לאכילה בפני עצמו, דינו כהפרשות השרצים שאינם בכלל איסור היוצא מן הטמא. ג. כיון שאינם נאכלים בפני עצמם אלא בתערובת בדבש, והם נותנים טעם לפגם בדבש ובטלים. בברכת התורה והארץ, הרב אהוד אחיטוב לתשובת הרב יואל פרידמן. לתשובת הרב אליעזר מלמד.
שאלה: טעות בכתובה: ברצוני לשאול לגבי כתובה. מה הדין כשרשמו בכתובה רק שם אחד של אבי הכלה, ולאחר פרק זמן התברר שיש לו שני שמות? 1. האם חובה לתקן? 2. האם יש בעיה סגולית בקיום הכתובה ללא תיקון 3. האם עדיף שהתיקון יתבצע על-ידי אותו רב.
תשובה: א'- אם כתבו בכתובה רק שם אחד של האב ולאחר זמן התברר שיש לו שני שמות, חובה לתקן אך אין הכתובה פסולה כי סוף סוף מוכח ממנה באיזה חתן ואיזו כלה מדובר. ניתן לתקן גם ע"י רב אחר שלא כתב את הכתובה. ב'- אין לתלות בזה בעיות באופן מיסטי, בית תלוי בתיקון המידות של כל אחד מבני בזוג, בהתחשבות ובכבוד אחד לשני, ולא בתיקון זה או אחר בכתובה.
שאלה: הפסקת חשמל ביחס לפלטה: האם אוכל (נוזלי) שהתקרר עקב הפסקת חשמל, אך לא הוסר מעל הפלטה, ומשהתחדש החשמל, התחמם בשנית (וכנ"ל, ללא כל פעולה על האוכל), מותר לאכילה בשבת (אולי בדומה לאוכל שהונח על הפלטה לפני שבת, כשהפלטה מחוברת לשעון שבת ומתחילה לפעול בתוך השבת, שלכאורא ע"פ שמירת שבת כהלכתה הדבר מתר לכתחילה).
תשובה: אין דמיון בין הדברים. שעון שבת הפעיל את הפלטה בהתר, ע"י פעולה אוטומטית. לעומת זאת, החשמל שחודש אחרי הפסקת חשמל נעשה ע"י אדם. ואזי יש לדון בכל מקרה לגופו. האם היה מותר לחדש את הזרם? ואם כן, כגון במצב של פיקוח נפש, האם היה מותר להשאיר את האוכל על הפלטה ע"מ שמי שחידש את הזרם גם יבשל את האוכל? האם גם בישול האוכל הוא בכלל פיקוח נפש?
שאלה: טעם איסור בסיגריה?!: יש סיגרים בעלי טעם. כלומר בפילטר יש טעם שמורגש בשפתיים אך לא מגיע לבית הבליעה. האם צריך הכשר על כאלה סיגרים (מבלי להתייחס לשאלה האם מותר לעשן)??
תשובה: לא צריך הכשר לדבר כזה.
שאלה: אוכל על פלטה לאחר הפסקת חשמל: המקובל היום הוא להמשיך ולהשתמש בחשמל במקרה שהזרם חודש (על סמך היתרים כאילו ואחרים, כמו שיש חולים שנזקקים וכד ) ואין הנחיה הלכתית שאני מכיר לנתק, בזמן ההפסקה, את המאור ואת כל המכשירים החשמליים כמו תנורי חימום כדי שלא יופעלו שוב עם חידוש הזרם. לכן באתי ושאלתי מה דינו של אוכל נוזלי שמונח על פלטה והתקרר עקב הפסקת החשמל. האם ניתן להשאירו על הפלטה בזמן ההפעלה המחודשת של החשמל ולאוכלו לאחר שיתחמם שוב?
תשובה: אכן הגרשז"א אינו מצריך להפסיק את כל המכשירים בזמן הפסקת חשמל כללית (שיש בה משום פקו"נ) עין שש"כ לב הע' קעד. אך נוזל שהצטנן אסור לענ"ד בשתיה.
שאלה: צניעות במקווה גברים: יש דבר שמאוד מפריע לי והוא שבמקואות שטובלים בהם גברים (איני יודע כיצד זה אצל הנשים) אין תאים נפרדים וכולם מסתובבים עירומים. וכיצד יכול להיות שדווקא ההלכה שכל כך מקדשת את הצניעות מתירה דבר כזה. והאם בכלל יש היתר ללכת למקווה כשיש שם אנשים נוספים?
תשובה: בעניינים אלו המנהג הרווח קובע, ואנשים שרגילים לכך אינם מרגישים חוסר צניעות, אלא כהכרח שלא יגונה, הואיל וקשה ליצור מחיצות במקווה. אמנם כאשר יש חשש איסור, כגון ביחסים שבין גברים ונשים, שבהם גם יצר הרע חזק יותר, יש איסורים רבים שאינם תלויים במנהג הרווח.
שאלה: ייחוד עם אחות: יש למשפחתי דירה נוספת בה ההורים לא גרים, והיא משרתת אותנו האחים בעודנו רווקים. רוב הזמן רק אני ואחותי נמצאים בדירה זו, ואילו אח נוסף מגיע אליה לפעמים כאוות נפשו. האם יש בעיה עם דבר זה? ואם כן האם יש דרך לפתור את הבעיה ללא שכירת דירה נוספת לאחד מאיתנו?
תשובה: מותר לאח להתיחד עם אחותו לתקופה קצרה (פחות מל' יום). עליכם לעשות הפסקה במגורים המשותפים אחת ל4 שבועות בערך.
שאלה: יין עם זבוב: נמצא זבוב מת בבקבוק יין (חדש וסגור). האם אפשר לקדש על יין זה (כמובן, אחרי הוצאת הזבוב)?
תשובה: הדבר תלוי בהרגשתך. אם יש לך תחושת מיאוס מסוימת, למרות שאתה שותה את היין אל תקדש לה' ביין זה. אם עבורך זהו יין רגיל לכל דבר אתה יוכל לקדש עליו.
שאלה: השוכח יעלה ויבוא צריך להניח שוב תפילין?: אדם שכח לומר יעלה ויבוא בשחרית. במוסף לאחר שהוריד את התפלין ניזכר שלא אמר יעלה ויבוא האם חוזר על תפילת 18 של שחרית עם תפילין או בלי תפלין ומדוע?
תשובה: י"א שמי שנזכר אחרי שהתפלל מוסף שלא הזכיר יעלה ויבוא בשחרית אינו חוזר. ולמעשה יש להתנות שאם הוא פטור התפילה תפילת נדבה. לכן לענ"ד אינו חייב להניח תפילין.
שאלה: איך לנהוג באיחור בתפילת שחרית: בבוקר לפעמים אני קם מאוחר ואז אני ממהר לעבודה ולא מספיק להתפלל אני בא הביתה בערך 12 בצהרים ולפעמים יותר מאוחר בשעון חורף. איך עלי להתנהג בעניין תפילת שחרית והנחת תפילין? מהן האפשריות הקיימות?
תשובה: תפילין - זמנם כל היום. זמן תפילת שחרית הוא עד שליש היום. מי שלא התפלל שחרית בזמן מתפלל מנחה פעמיים. אולם עצם סדר יומך משובש, כנראה לא באשמתך ועליך למצוא דרך להעמידו על מתכונתו. סולם העדיפויות הוא: הרוח בראש ואח"כ החומר. הדבר הראשון שאדם עושה בבוקר הוא להתפלל לה' ורק אח"כ הוא דואג לצרכיו ולפרנסתו. אם הזמן בבוקר דחוק יש לקום מוקדם יותר ולהתפלל, אפילו לפני הנץ החמה.
שאלה: טיסה שעוברת מעל תחום הר הבית: לפני כשנתיים טסתי מת"א לאילת. הטיסה עברה מעל ירושלים עיר הקודש תובב"א. בשלב מסוים הצצתי מבעד לחלוני ויכולתי לראות את כיפת הסלע מתחתי. אני לא יכול לדעת בודאות אם טסנו מעל הר הבית או בסמוך לו מאוד. האם גם טיסה מעל הר הבית אסורה? מהם הגבולות מסביב להר הבית שמעליהן ניתן לטוס? עלי לציין כי לפעמים הטיסה לאילת חוסכת זמן רב ויקר, ואין באפשרותי לדעת אם חברת התעופה מתכוונת לטוס מעל ירושלים והר הבית או לא.
תשובה: הרמב"ם בהלכות ביאת מקדש, מביא שאין להכנס להר הבית גם באויר, מה שמובא בתלמוד לגבי 'שידה תיבה ומגדל' היינו להכנס בתוך תיבה סגורה הנשאת באויר. אמנם זה לא איסור דאורייתא כי מהתורה נאסר רק ברגליו בצורה רגילה, אבל מדרבנן זה אסור, לכן הוא הדין שאסור לטוס במטוס מעל מקום המקדש. צריך להדגיש שהאסור לטמא מת הוא רק מעל או בתוך מה שמוגדר כמחנה שכינה, דהיינו כיפת הסלע וסביבותיה, על פי מדידותיו של הרב גורן זצ"ל, ואם כן רובו של הר הבית הוא בגדר מחנה לוויה, ויתר על כן, חלק מדרומו ומצפונו הוא הוספה של הורדוס שכלל אינו קדוש בקדושת הר הבית. לכן יש לשאול את חברת התעופה אם מסלול הטיסה עובר מעל כיפת הסלע וסביבה (יש לברר זאת במדויק על פי מפה, וע' בספרו של הרב גורן 'הר הבית' שם משרטט מפות מדוייקות) ואם כן אסור לטוס בה. תגובה של טייס בחברה מסחרית: אני טייס בחברה מסחרית ברצוני לחדד את הנושא של טיסה מעל הר הבית. אסור לטוס ברדיוס של קילומטר מעל איזור הר הבית והכותל זו הנחיה ביטחונית. אם ראיתה את הר הבית מהצד אז סביר להניח שהטייס הטיס את המטוס מסביב ולא מעל איזור הר הבית. אין צורך לחשוש לגבי טיסה מעל מקומות אלו הטייסים מודעים לבעיה.
שאלה: הריגת עקרב בשבת: בהמשך לציד יתוש זבוב בשבת, האם מותר להרוג עקרב בשבת.
תשובה: מותר להרוג עקרב משום סכנת נפשות. ואם הוא נמצא ברחוב, ואינו מאיים עלינו ישירות, עושים זאת כדרך אגב, היינו הולכים לכיוונו ותוך כך דורכים עליו.
שאלה: אצבע באשה ערווה: מה אנו לומדים מהאמירה בגמרא "אצבע באשה ערוה"?
תשובה: הכוונה שאין להסתכל בדרך תאווה על מנת להנות מיופיה של אשה אפ' באצבע קטנה שלה. ואסור לבוא לידי הרהור עבירה. יש לציין שבגמרא נזכר דין נוסף, והוא 'טפח באשה ערווה'. כלומר, מקומות שרגילים להיות מכוסים ומגולה מהם טפח אין לומר כנגדם, כשרואה אותם, דבר שבקדושה. (אף שרואה בראייה בעלמא).
שאלה: חכמי בבל שביקום פורקן: מה טעם להזכיר ב"יקום פורקן" את תלמידי החכמים של בבל שאינם קיימים היום? האם לא משונה לעשות "מי שברך" למי שאינו קיים?
תשובה: בבל היא לא רק מושג גיאוגרפי אלא מושג מופשט לכל הגולה. יהודים רבים באמריקה מכנים את גולתם כ"בבל" כדי להשוותם ליהודי בבל העתיקה, השוואה שאינה נכונה גיאוגרפית כמובן.
שאלה: חילול שבת עבור הצלת גוי: מהגמרא במסכת שבת נלמד שפיקוח הגל אינו מותר בשבת באם נפל הכותל על גוי - אלא רק מדין של איבה. האם להלכה אכן רק מדין איבה אנו מפקחים מגוי? האם אינו חביב האדם שנברא בצלם כדי להתירנו להצילו אף בשבת הצלה ברורה? האם אסור לפקח את הגל שנפל על בעל חיים ואנו יודעים שנפצע ועדיין חי? והרי צער בעלי חיים דאורייתא.
תשובה: עיין רמב"ם הל' מלכים סוף פ"י ותיוכח שעזרה לגוי היא משום ורחמיו על כל מעשיו. כלומר, מעיקר הדין היו גם גויים ראויים לחמלה, אולם בגלל שנאתם ורשעתם נקבע אחרת. כשהנסיבות מחייבות עזרה לגוי חוזר הציווי הראשון של הרחמים למקורו. ה"ה לענין שבת. שבת היא ערך עליון ומקודש. הותר לחללה רק על מי שמצווה על השבת משום חלל עליו שבת.אחת כדי שיקיים שבתות הרבה. גוי אינו בכלל זה. אולם כאשר נוצרות נסיבות של איבה חוזרת החובה להציל גוי בשבת למקורה הראשון. אתיקנים רבים סבורים שכל המוסר האנושי בנוי על יסוד התועלת, שמור לי ואשמור לך.אומנם אין זו דעתנו, אך אם זה מוסרי בתרבות האנושית אין שום פגם בשיקול כזה ביחס לגוי. צער בעלי חיים הוא אומנם מהתורה, אולם צורכי האדם עומדים מעליו. להווי ידוע לך שהחלב הבשר והביצים שאתה ניזון בהם הם תוצאה של צער בעלי חיים לא קטן. עם זאת יש איסורי דרבנן שהותרו בשבת משום צעב"ח. לכן יש להתייעץ בפוסק מוסמך בשאלה של צעב"ח בשבת, כי אולי יש דרך להתיר את המעשה ע"י המרתו לאיסור מדרבנן.
שאלה: לימוד תורה בתנאים כלכליים קשים: האם תלמיד ישיבה בעל משפחה שמגיע למצב כלכלי בו הוא נאלץ לקבל תמיכה מההורים (שב"ה יכולים לתמוך בו) צריך לעשות זאת מהטעם של חשיבות לימוד התורה או שצריך לסגור את הספרים ולצאת לעבוד מפני שזה לא מצב תקין ונורמלי להשען על אחרים בענייני פרנסת הבית?
תשובה: אם ההורים מוכנים ומעוניינים שהבן ימשיך בלימוד התורה והם יתמכו בו הרי זו זכות גדולה להם ועליו להמשיך וללמוד. אכן, עד כמה להמשיך זה תלוי בכח השקידה וההתקדמות בלימוד וכל עוד הוא שוקד ועולה בתורה בקצב טוב נכון להמשיך בלימודים.
שאלה: השארת נפטר במטתו לאחר פטירתו: אבקש לדעת מהו הזמן המקובל מבחינה הלכתית להשאיר נפטר במטתו לאחר פטירתו. בספר גשר החיים כתב שבירושלים עיה"ק נהוג להמתין כ - 20 דק וברצוני לדעת בשאר ערי הארץ והמקובל כיום.
תשובה: לא ידוע לי על כללים בכך, מה שכן ברור הוא שעל פי חוק רק רופא מוסמך לקבוע את המוות, ולכן אסור לאנשי 'חברא-קדישא' להתעסק עם המת עד שיקבע זאת רופא, וממילא הדבר לוקח זמן מסוים, שרק אחריו ברור שהמת אכן מת. גם בירושלים שאין מלינים בה המת, בכל אופן לוקח כמה שעות מרגע הפטירה עד לקבורה.
שאלה: חברות מהלב למען התחזקות: אני תלמיד מכיתה י"ב וגילי הוא 17.5 מישיבה תיכונית אחת מהישיבות המפורסמות בארץ, מצבי הרוחני ב"ה טוב. לצערי הרב ובעוונותי הרבים אני נכשל בשמירת הברית. כל פעם שאני חוזר מפגישה שיבטית בסניף שהיתה גם מלווה בשיחה עם מישהי שאני מאוד מעריך (שיחה שהיתה טובה ומלבבת), אני מרגיש שאני בכלל לא רוצה לחשוב ואפילו נגעל מהירהורים וכד. שאלתי לרב היא: אולי אני זקוק ואולי יש היתר לחברות אמיתית הדדית שמלווה בלימוד ושיחות ערכיות שמטרתן הסופית היא חיזוק רוחני ובעתיד ב"ה גם נשואין!
תשובה: אי אפשר לענות על שאלתך בהכללה. יתכן שיש חברות שהיא דווקא שומרת על טהרה מהרהורים, אך צריך לעמוד בקשר עם רב שידריך אותך באופן אישי ויכוון אותך לאורך כל הזמן. לעניין הדרך איך להתגבר ולא להיכשל באיסורים יש לזה הדרכה ואפשר בהחלט להתקדם ולצמצם את הכשלונות ואף להימנע מהם לגמרי.
שאלה: ציצית תכלת: האם יכול להיות שמי שהולך עם תכלת מפסיד בכך את המצוה במידה וזו אינו התכלת אליה התכוונה התורה?
תשובה: אם אדם הולך עם תכלת שאינה התכלת האמורה בתורה אמנם מצוות תכלת לא קיים אבל מצוות ציצית קיים כי לבן שבציצית אינו בדווקא לבן אלא כל צבע ולכן קיים המצווה כאילו לא צבע בתכלת. לתשובת הרב דוד חי הכהן שליט"א. לתשובת הרב דב ליאור שליט"א. לתשובת הרב אליעזר מלמד שליט"א.
שאלה: מקומן של הרעיה והבת בטכס קבורת האב בעל: האם קיים איסור הלכתי לבתו ולרעיתו של המת ללותו בדרכו האחרונה ולהיות נוכחות בטכס הקבורה?
תשובה: יש נוהגים עפ"י הקבלה שצאצאי גבר שנפטר אינם מלווים אותו. יש נוהגים שנשים אינן מלוות את המת, או שאינן נכנסות לבית הקברות. ינהג כל אחד עפ"י מנהג מקומו.
שאלה: האם לעזוב מקום עבודה: לאחר כששה חודשי אבטלה, קבלתי לפני למעלה מחודש מקום עבודה בחברה ליצור משקאות שנראה טוב ומתאים לצרכי. עכשיו כשאני חלק מהמערכת אני מגלה שתי בעיות מרכזיות אשר שתיהן מבוססות על רמיה. א. נתוני הרכיבים על התוית אינם נכונים מהותית. ב. משתמשים בחומרי גלם ללא הכשר תוך כדי הערמה על משגיח הכשרות במקום. מטבע המוצר לא מדובר בטרפות אבל בחומרים שאין עליהם השגחה. מלאי חומרי הגלם גדול במיוחד כך שלא נראה לי שההנהלה תבחר שלא להשתמש בהם. שאלתי, האם נכון שאמשיך להתפרנס כאן? והאם עלי לדווח לגורמי ההשגחה והבקרה? אקבל בלב שלם אם הרב יציע לעזוב את מקום העבודה אע"פ שדי קשה למצוא עבודה באזור בו אני גר.
תשובה: לדעתי עליך לדווח למשגיח על כך שמשתמשים בחומרים שאין עליהם הכשר וגם על כך שיש הערמה בנתוני הרכיבים כי ההשגחה יכולה להיות שלימה רק כאשר המפעל אמין ואינו מערים על המשגיח ועל הציבור. אולם, אין עליך לעזוב את מקום העבודה כי אין עליך האחריות על המפעל אא"כ אתה בפועל עושה עבורם את ההערמה.
שאלה: צמיד לנערות: איך יש להתייחס, מבחינה חינוכית והלכתית לבקשתה של בחורה בגיל ההתבגרות, המבקשת לענוד צמיד על רגלה?
תשובה: הבעיה אינה בצמיד אלא בהיצמדות ובהיגררות אחרי אופנות מוזרות. זהו נושא חינוכי שיש לטפל בו בדרכים חינוכיות, בהסברה ובדרכי נועם. יש לחדד את חוש הבקורת של הנערה שתזקוף את חוט שדרתה ולא תזדנב בצורה עיורת אחרי הרחוב. וכל מה שתחליט יהיה מתוך שיקול דעת עצמאי.
שאלה: ברכת שווא מועילה לאחר מכן?: ברכתי בטעות ברכת האדמה על מאכל שברכתו שהכל. לאחר כמה רגעים נזכרתי בהלכה, וברכתי שוב ברכת שהכל. לאחר מכן רציתי לאכול דבר שברכתו אדמה, והסתפקתי האם יצאתי ידי חובת ברכת האדמה הראשונה. חשוב לציין שאני בדרך כלל מכוון בשעת הברכה על כל דבר שיבא בהמשך שברכתו זהה לברכה שאני מברך.
תשובה: מכיון שלא אכלת פרי אדמה מיד עם הברכה הברכה הייתה לבטלה ושוב היא אינה מועילה לפרי אדמה שבא לאחר זמן
שאלה: ריקוד נשים עם ספר תורה : האם ריקוד של נשים עם ספר תורה אסור? האם נכון שישנם רבנים שהתירו זאת?
תשובה: יש מנהג שנשים לא תגענה בספר תורה כאשר הן אינן טהורות. אולם הבעיה עמוקה יותר. מצד אחד נשים לומדות היום תורה ורוצות אף הן לשמוח בתורה. מאידך, הן מכירות רק צורה אחת של שמחה, כפי שמקובל אצל הגברים. אך באמת גם הגברים אינם חייבים לשמוח רק עם ספרי התורה - יש ישיבות וגם קהילות ספרדיות שבהן אין רוקדים כלל עם ספרי התורה. אגב, ספרי התורה מכבידים על הרוקדים ויש מהם שנפסלים בגלל הריקודים. מדוע על הנשים לאמץ דווקא צורה זו שאין לה מקור? מדוע שלא תהיינה מקוריות ויצירתיות ותבענה את שמחת התורה במסגרת נפרדת שלהן עם דברי תורה שלהן ושמחה משלהן? לתשובת הרב דב ליאור.
שאלה: שבעה על אח שלא מכירים: האם צריך לשבת שבעה על אח שאני לא מכיר?
תשובה: דיני אבילות אינם תלוים בהיכרות עם הנפטר, אלא בשאלה אם הנפטר הוא אחד משבעה קרוביו. אם כן, חייבים לשבת שבעה עליו.
שאלה: ירידה מהארץ: האם מותר לצאת מהארץ? האם יש הבדל בין כהן לישראל בנוגע לזה ולמה? האם סיבת היציאה משנה.? האם זמן השהות בחו"ל משנה?
תשובה: אמרו חכמים - לעולם ידור אדם בארץ ישראל. מצוות עשה לשבת בארץ ועל כן לצאת מהארץ לצמיתות אסור באיסור גמור. אמרו חכמים שרק לשני דברים מותר לצאת לחו"ל וגם זה על מנת לחזור ואלו הם: לשאת אשה וללמוד תורה. לצאת לזמן קצר לצרכי פרנסה אין איסור. לכהן יש סיבה נוספת להמנע מיציאה לחו"ל כי חכמים גזרו טומאה על חו"ל ונחשבת בשבילו כבית הקברות.
שאלה: הוספת שם בכתובה: אם נוסף שם לאיש או לאשה לאחר הנישואין, האם יש להוסיף שם זה לכתובה?
תשובה: אין צורך להוסיף משום שהכתובה נכתבה על פי המציאות בתאריך הנישואין ואם יוסיפו שם שנוסף לאחר מכן הרי זה לא נכון. כתובה היא שטר התחייבות והולכין אחרי שעת החתימה.